b'\n_START_ARTICLE_\nEbbe Skovdahl\n_START_SECTION_\nSpillerkarriere\n_START_PARAGRAPH_\nFra barnsben var han aktiv fodboldspiller i Vanl\xc3\xb8se IF. I 1973 skiftede han dog klub til Br\xc3\xb8ndby IF, der l\xc3\xa5 i den dav\xc3\xa6rende Danmarksserie for at st\xc3\xb8de til sin svoger Finn Laudrup, der netop var tiltr\xc3\xa5dt som spillende tr\xc3\xa6ner. Han n\xc3\xa5ede 89 kampe for klubben og afsluttede sin aktive karriere som anf\xc3\xb8rer for holdet._NEWLINE_F\xc3\xb8rste gang, han gjorde sig bem\xc3\xa6rket som tr\xc3\xa6ner, var, da han i 1982 rykkede Br\xc3\xb8nsh\xc3\xb8j Boldklub op i 1. division, der dengang var landets bedste r\xc3\xa6kke. I 1986 blev han for f\xc3\xb8rste gang tr\xc3\xa6ner i Br\xc3\xb8ndby IF, men allerede i juli 1987 forlod han klubben for at blive tr\xc3\xa6ner i den portugisiske storklub Benfica fra Lissabon. Han blev dog fyret efter et halvt \xc3\xa5r p\xc3\xa5 trods af gode resultater._NEWLINE_Han vendte efterf\xc3\xb8lgende tilbage til Br\xc3\xb8ndby, men skiftede allerede i 1990 til Vejle Boldklub. I Vejle fik Skovdahl ansvaret for tidens nok mest stjernebesatte danske hold, der alene i angrebet talte navne som Preben Elkj\xc3\xa6r, Mark Strudal og Steen Thychosen. Det startede i fryd og gammen, da Skovdahl med ordene, " der dufter s\xc3\xa5 dejligt af fodbold i Vejle", satte sig til rette i tr\xc3\xa6ners\xc3\xa6det i N\xc3\xb8rreskoven. Men Skovdahl kunne ikke f\xc3\xa5 de mange klassespillere til at fungere sammen. Eventyret endte med at Skovdahl blev fyret og Vejle Boldklub rykkede ned i 1. division samme \xc3\xa5r som klubben fejrede sit 100 \xc3\xa5rs jubil\xc3\xa6um._NEWLINE_Efter Morten Olsen blev fyret i Br\xc3\xb8ndby i 1992 blev Skovdahl hentet tilbage til Br\xc3\xb8ndby, hvor han blev tr\xc3\xa6ner for tredje gang. Det var han helt frem til 1999, hvor han s\xc3\xb8gte nye udfordringer i Aberdeen FC. I Skotland opn\xc3\xa5ede han n\xc3\xa6rmest kultstatus, fordi det lykkedes ham at redde klubben fra nedrykning. Aberdeen kom dog aldrig for alvor til at blande sig i ligaens top, og i 2003 valgte han at sige stop.\n_START_SECTION_\nTr\xc3\xa6nerkarriere\n_START_PARAGRAPH_\nHan vendte dern\xc3\xa6st tilbage til Danmark og overtog i oktober tr\xc3\xa6ners\xc3\xa6det i Frem efter Ole M\xc3\xb8rch. Her fortsatte han indtil december 2005, hvor han forlod klubben p\xc3\xa5 grund af uoverensstemmelse omkring m\xc3\xa5ls\xc3\xa6tningen._NEWLINE_I l\xc3\xb8bet af sin tr\xc3\xa6nerkarriere lykkedes det Skovdahl at blive dansk mester med Br\xc3\xb8ndby IF 4 gange.'